钦定古今图书集成/明伦汇编/官常典/第522卷 > 石天禄
## 钦定古今图书集成/明伦汇编/官常典/第522卷 > 石天禄

按《元史》本传，“天禄父珪，山东诸路都元帅，陷金死节，
见《忠义传》。天禄袭爵，孛鲁承制授龙虎卫上将军、东
平路元帅，佩金虎符。时宋将彭义斌取大名及中山，
天禄与孛里海率兵败之，获义斌，又败金将武仙，屡
立战功。丙戌，孛鲁以功奏迁金紫光禄大夫、都元帅，
镇戍边隅，数与金人战，未尝败北。壬辰，皇太弟拖雷”
南渡河，天禄为前锋，战退金兵，夺战船数艘。夜至归
德城下，袭其营，杀三百馀人。金将陈防御出兵追围
天禄，天禄溃围复战，金兵退走，提兵掠亳及徐，所过
望风附降。癸巳秋九月，破考城，复围归德。冬十二月，
归德降。甲午，入觐，改授“征行千户”，济兖、单二州管民
总管。乙未，从扎剌温火儿赤渡淮，攻随州，至襄阳夹
河寨，战退宋兵。扎剌温火儿赤赏以战马。又从攻蕲、
黄，功居其首。时诏天禄括户东平，军民赋税并依天
禄已括籍册，严实，不得科收。天禄以病不任职，以子
兴祖袭。明年，天禄卒，年五十四。